ועדת הכספים, כנסת 23, פרוטוקול מספר 68, 2020-06-15 10:50

משה גפני: אנחנו עוברים לאישור בדבר העמדת ערבות מדינה למסלול סיוע מוגבר לעסקים בסיכון.

משה גפני: יש הצעות לסדר.

ינון אזולאי: מארגני האירועים והמפיקים עדיין נמצאים בחוץ.

ינון אזולאי: שר האוצר לא מעוניין להיפגש איתם, לא נפגש איתם, והפתרון שלהם לא קיים, לא באופק.

ינון אזולאי: אני חושב שהוועדה צריכה לקיים דיון בנושא, כי הם לא חזרו לעבודה.

ינון אזולאי: הם קיבלו רק על מרץ ואפריל.

ינון אזולאי: צריך להמשיך להם את הפיצוי.

ינון אזולאי: במהלך חודש מאי משרד האוצר אישר פיצוי למעונות היום המפוקחים ולגנים הפרטיים.

ינון אזולאי: במכתב ששלח בשבוע שעבר איציק דניאל הוא אומר שהוא מבטל את הפיצוי של מעונות היום לחודש יוני.

ינון אזולאי: זה דבר שהוא לא נורמאלי, זה דבר שמפר כל הסכם והסכמה שהיו עם מעונות היום.

ינון אזולאי: צריך לתת על זה את הדעת.

ינון אזולאי: הרב גפני, שלחתי לך מכתב בו שאני מבקש דיון מהיר בנושא של רכש גומלין.

ינון אזולאי: יש מכרז של הרכבת שצריך לצאת בעוד חודש וחצי, כדאי לטפל בזה לפני.

שלמה קרעי: האריכו עכשיו את תקופת האבטלה למובטלי קורונה, אבל למובטלים שהיו מובטלים עוד קודם לכן לא נתנו הארכה.

שלמה קרעי: מצאו פתרון לבני 67 ומעלה, פתרון שמשרד האוצר מצא, אבל לאותם מובטלים שהיו קודם לכן לא האריכו את תקופת האבטלה, הם יושבים היום בבית.

שלמה קרעי: אני חושב שאנחנו צריכים לערוך דיון על זה.

שלמה קרעי: אני חושב שאנחנו צריכים לדרוש ממשרד האוצר להאריך את תקופת האבטלה גם לאלה שהיו מובטלים קודם הקורונה, כי אצלם הבעיה חמורה שבעתיים.

שלמה קרעי: דבר נוסף, נושא של מענק עבודה, מס הכנסה שלילי.

שלמה קרעי: השכירים ב-2018 עם המשכורות הנמוכות במשק קיבלו מענקים מוגדלים, תוספת של 50% - בעל קיבל כמו אישה, והייתה תוספת לבני זוג ששניהם עובדים.

שלמה קרעי: הדבר הזה כבר לא קיים בהוראת שעה.

שלמה קרעי: אם אנחנו דואגים לכל המשק בסיפור הזה של הקורונה, גם צריך להאריך את אותה הוראת שעה לאותם אלה שהמשכורות שלהם נמוכות ביותר.

מיכל שיר סגמן: אני רוצה לדבר על האפליה והעדר מתווה לקייטנות הקיץ, הקייטנות של החופש הגדול והחוגים.

מיכל שיר סגמן: נוצרה איזו שהיא סיטואציה שבה מפעילי הקייטנות והחוגים לילדים מופלים לרעה.

מיכל שיר סגמן: הם כרגע נמצאים על סף קריסה ובחוסר ודאות.

מיכל שיר סגמן: כל מי שניהל עסק יודע שחוסר ודאות זה הדבר הגרוע ביותר שאפשר לעשות.

מיכל שיר סגמן: נוצר מצב שחוגים למחול נפתחו, אבל חוג לספורט לא.

מיכל שיר סגמן: אף אחד לא יודע למה.

מיכל שיר סגמן: הקייטנות הפרטיות לא עובדות, והקיץ כבר פה.

מיכל שיר סגמן: הם צריכים מענה כי הם קורסים.

מיכל שיר סגמן: המענקים לא באמת עוזרים להם.

מיכל שיר סגמן: חוק המענקים שעכשיו העברנו לא נותן להם מענה, כי גם אם אתה לוקח עובד, אתה צריך לתת לו עבודה בסוף, אתה לא יכול לקחת אותו על כלום.

מיכל שיר סגמן: הם נמצאים בקריסה, הם נמצאים במשבר, וצריך לתת להם מענה ובהירות.

מיקי לוי: בימים אלה, לפי הנתונים של הביטוח הלאומי, 31% אחוז חזרו לעבודה, 69% לא חזרו.

מיקי לוי: 100,000 הפכו למובטלים.

מיקי לוי: בראשון לחודש הבא ייגמרו דמי האבטלה שהממשלה נותנת.

מיקי לוי: מדובר ב-100,000 מובטלים שלא ימצאו מקום עבודה.

מיקי לוי: הוועדה הזאת יודעת את החוקים - נותנים לשישה חודשים, אחר כך צריך לצאת לעבודה, ואם לא מצאת, אתה בא לעוד שישה חודשים.

מיקי לוי: המצב פה הוא שונה.

מיקי לוי: שלחתי לך מכתב בעניין הזה, אדוני היושב-ראש.

מיקי לוי: ראוי שנשקול.

מיקי לוי: יש על שולחני עשרות פניות, אם לא מאות, של כאלה שבחודש הבא מפסיקים לקבל דמי אבטלה.

מיקי לוי: לפי מה שבדקתי, מדובר ב-100,000 איש.

מיקי לוי: תהיה פה קטסטרופה.

משה גפני: אני אעבור על זה.

עודד פורר: אני מצטרף לדברים שאמרה חברת הכנסת מיכל שיר על הקייטנות.

עודד פורר: זה לא רק שהעסקים שמפעילים את הקייטנות קורסים.

עודד פורר: אם לא יהיו קייטנות בקיץ, העסקים האחרים לא יוכלו לפעול כי לא יהיו קייטנות לילדים של העובדים שלהם.

עודד פורר: כל הדברים מתנהלים במנותק לחלוטין ממה שקורה בשטח.

עודד פורר: סדר גודל של חצי מיליון שקל הלוואות שניתנו נדחו בכשלושה חודשים במהלך תקופת הקורונה, מה שאומר שביולי ההלוואות האלו מתחילות לרדת.

עודד פורר: מעבר לסיבוב שהבנקים עשו כשהם העלו את הריבית על האזרחים שעשו את זה, ביולי האזרחים האלה מתחילים לשלם עוד פעם משכנתה.

עודד פורר: מי דחה את תשלום המשכנתאות שלו?

עודד פורר: מי שלא הייתה לו ברירה כי הוא הפך למובטל או שהוא יצא לחל"ת והשכר שלו ירד.

עודד פורר: המשק הזה הולך למצוא את עצמו במשבר בהיקפים חסרי תקדים.

עודד פורר: חלק מזה זה גם הנושא שעומד על סדר היום, אותה הלוואה לעסקים בסיכון.

עודד פורר: זה כמו שאנחנו באים לדבר בהלוויה על כך שאולי ניתן חמצן למי שמת.

עודד פורר: דיברנו על הלוואות לעסקים בסיכון מהיום הראשון, מהדיון הראשון שניהלנו כאן עם החשב הכללי, ב-26 או ב-27 במרץ.

משה גפני: מה נעשה מאז?

עודד פורר: הבטיחו לנו שתוך ימים ספורים זה מגיע.

עודד פורר: עצרנו הצבעות עד ששר האוצר הקודם הרים טלפון והוציא הודעה.

עודד פורר: ב-4 במאי הבטיחו שתוך שלושה ימים יגיע הנושא של ערבויות מדינה לוועדה.

עודד פורר: אנחנו נמצאים עכשיו באמצע יוני.

עודד פורר: צריך להבין את התהליך.

עודד פורר: בהנחה שנאשר היום את הבקשה של החשב הכללי, ייקח לו שבוע או שבועיים לסגור את כל הקצוות מול הבנקים.

עודד פורר: בחודש הבא יתנו לעסקים בסיכון.

עודד פורר: שתבין, העסקים בסיכון, באפריל ובמאי מתו.

עודד פורר: מי שהיה בסיכון לא היה יכול לשרוד את הסיבוב הזה.

עודד פורר: שלא יספרו לנו שאין תקציב.

עודד פורר: חוק יסודות התקציב עבר פה לפני שבועיים.

עודד פורר: בכל יום שעובר עוד עסקים נסגרים.

עודד פורר: 66,000 בקשות הוגשו.

עודד פורר: צריך להבין מה היקף הערבויות שניתן בכל העולם המערבי.

עודד פורר: מתוך 66,000 בקשות, דנו רק ב-50,000.

עודד פורר: ב-16,000 אפילו לא דנו.

עודד פורר: 14,000 נדחו.

עודד פורר: אנחנו מדברים על 30,000 עסקים שלא קיבלו תשובה.

עודד פורר: אלה שקיבלו, לא קיבלו את מלוא הבקשה, קיבלו חלק מהבקשה.

משה גפני: מה היה כשהם באו ושאלת אותם למה זה לא מתבצע?

עודד פורר: הגיע מצב שעצרנו פה הצבעות.

משה גפני: מה הם אמרו על כך שזה לא מתבצע?

עודד פורר: אמר לי שר האוצר: "אין לי מספיק תקציב, אני צריך את חוק יסוד: משק המדינה".

עודד פורר: אישרנו את החוק הזה לפני שבועיים.

עודד פורר: אם אישרנו את זה לפני שבועיים, תיאורטית כל הסיפור הזה היה אמור להיות מוכן, היה אמור לצאת לדרך.

משה גפני: זה לא בסדר.

עודד פורר: מהרגע שאנחנו מאשרים עוברים שבועות ארוכים עד שהבנקים מתחילים לבדוק את הבקשות.

עודד פורר: אני לא מצליח להבין למה חסר פה כסף.

עודד פורר: אני יודע שהממשלה מצאה 800 מיליון שקל לתת כהלוואה לרשות הפלסטינית.

עודד פורר: אותה הלוואה תהפוך אחרי זה למענק.

עודד פורר: יש מפיקים ואמרגנים שמפגינים מחוץ לכנסת כי הם רוצים לחזור לעבודה, הם לא רוצים לקבל מענקים.

עודד פורר: אני לא מבין איך מחלקים פה את הכסף.

רוני חזקיהו: אנחנו מביאים לשולחן הוועדה לאישור הגדלת ערבות לעסקים על סך ארבעה מיליארד שקל, ועוד ארבעה מיליארד שקל לטובת עסקים בסיכון גבוה.

רוני חזקיהו: הקרן לעסקים שאנחנו מבקשים להגדיל היא קרן שהמימוש בה, הניצול בה הגיע לרמה של כ-13 מיליארד.

רוני חזקיהו: לגבי הקרן לעסקים בסיכון, לפני חודש כבר היינו מוכנים.

רוני חזקיהו: אנחנו כבר סגורים עם כל הבנקים על כל הטפסים והמסמכים.

רוני חזקיהו: לקח זמן לקבל אישור בממשלה ובכנסת על שינוי חוק היסוד בדבר תקציב נוסף.

רוני חזקיהו: כל עוד לא היה תקציב נוסף לא יכולנו לבצע.

רוני חזקיהו: את כל הניירת הדרושה מול הבנקים עשינו לפני האישור.

רוני חזקיהו: הקרן לעסקים בסיכון גבוה אמורה לשרת את אותם עסקים באותה מתכונת שהייתה עד היום.

רוני חזקיהו: כל מי שהגיש בקשה והבקשה נדחתה או לא נדונה מסיבה כזאת או אחרת, יוכל לבוא לדיון בקרן המיוחדת הזאת שבה ערבות המדינה היא באישור יותר גבוה - מה שמבטיח שיעור אישורים לאוכלוסיות בסיכון ברמה יותר גבוהה.

רוני חזקיהו: התחלנו את הקרנות האלה בתחילת משבר הקורונה.

רוני חזקיהו: לקח זמן להתניע אותן.

רוני חזקיהו: בחודשיים האחרונים אנחנו רואים ששיעור הביצוע הוא כמיליארד שקל בשבוע.

רוני חזקיהו: עדיין הבקשות ממשיכות להגיע.

רוני חזקיהו: אמנם הן מגיעות בקצב יותר איטי, אבל הן ממשיכות להגיע.

רוני חזקיהו: כל הבקשות שיגיעו יטופלו, יידונו.

רוני חזקיהו: יהיה מספיק מקום לכולם לקבל את ההלוואות.

משה גפני: אתה יכול להגיד לנו מה קרה עד היום, כמה ביקשו הלוואות?

מיכל שיר סגמן: אנחנו מחפשים את הנתונים האלה כבר כמה חודשים.

משה גפני: אני רוצה לדעת מה קרה במשך התקופה הזאת.

משה גפני: חברי הוועדה מתלוננים על זה שהם לא קיבלו תשובות על השאלות שלהם.

רוני חזקיהו: לפני חודש כבר היינו מוכנים, רק היינו צריכים את אישור התקציב.

רוני חזקיהו: אישור התקציב הספציפי הזה היה כפוף לאישור שינוי חוק יסוד: משק המדינה.

רוני חזקיהו: זה לקח כשבועיים בממשלה, זה לקח זמן בכנסת.

רוני חזקיהו: מלפני שבוע או 10 ימים אנחנו מחכים לדיון הזה.

משה גפני: לאיזה דיון?

משה גפני: אנחנו אישרנו את החוק לפני שבועיים.

רוני חזקיהו: קידמנו את המודל מול הבנקים, כדי להגיע למצב שבו תהיה פלטפורמה שאפשר דרכה לבצע, לא רק לייצר מודל שלא יבוצע.

ינון אזולאי: אתה מדבר על הערבות של ה-60%.

ינון אזולאי: אנחנו מדברים על הערבות הקודמת, על כך ששם יש עיכובים.

רוני חזקיהו: בערבות הקודמת אין עיכוב.

רוני חזקיהו: הערבות הקודמת הגיעה למיצוי של קרוב ל-13 מיליארד.

רוני חזקיהו: יש עדיין מיליארד שקל לנצל.

רוני חזקיהו: אין פה עיכוב.

רוני חזקיהו: אף בקשה לא עוכבה.

רוני חזקיהו: יש עדיין יתרה של מיליארד לבצע.

רוני חזקיהו: לפני שהיתרה שם נגמרת אנחנו תמיד מבקשים עוד.

רוני חזקיהו: אם תאשרו, יהיו לנו עוד ארבעה מיליארד בנוסף ל-14, ועוד ארבעה מיליארד, שזה מביא אותנו ל-22 מיליארד.

ניר ברקת: התחייבו לתת לנו חיתוך של הכסף שיצא, כדי לנסות לראות איפה אנחנו בסדר, איפה אנחנו לא בסדר.

ניר ברקת: התחייבו לתת לנו את המידע הזה על בסיס שבועי.

ניר ברקת: עד היום לא קיבלנו שום מידע.

ניר ברקת: המידע הזה משמעותי לנו כחברי ועדה כדי לדעת איפה הפערים.

רוני חזקיהו: העברנו מידע.

רוני חזקיהו: אין מידע שלא העברנו.

רוני חזקיהו: אני לא יודע מה הגיע אליך ומה לא, אבל אני אשמח להעביר לך שנית.

רוני חזקיהו: האם קיבלת את המידע שהעברנו לפני הישיבה היום?

ניר ברקת: קיבלתי סך הכל, לא קיבלתי פירוט לפי חתכים, לפי מאפיינים עסקיים, לפי גודל העסק.

ניר ברקת: הנושאים האלה קריטיים מאוד בשביל להבין איך חולק הכסף.

ניר ברקת: כשנקבל את החיתוך, נגלה שמי שקיבל את הכסף, שמי שקיבל את ההלוואות בבנק אלה הפצועים קל.

ניר ברקת: אמרו לי אנשי עסקים: החלפתי כסף יקר בכסף זול של המדינה, שזה נותן לי מזומן יותר גדול, אני מרוויח כסף מהבנקים.

ניר ברקת: אותם אנשי עסקים הם פצועים קל, הם אנשים שלא הגיעו למצב של סיכון.

ניר ברקת: אנחנו נראה שיש קורלציה מאוד גבוהה בין האנשים שקיבלו את ההלוואות למצב היציב של העסק שלהם.

ניר ברקת: אותם פצועים קשה שאנחנו כל הזמן מדברים עליהם, שאותם צריך לחבר למכונת הנשמה, במקום לתת להם סיוע ישיר לחשבון, המדינה שלחה אותם לבנקים.

ניר ברקת: מה עושים הבנקים?

ניר ברקת: הבנקים, כשהם בודקים להם את העסק ומבינים שהם בסיכון, אומרים להם: יש סיכוי של יותר מ-15% שהעסק שלכם יפשוט רגל, לכן אנחנו לא נותנים לכם את הכסף.

ניר ברקת: השוק הולך ומצטמצם.

ניר ברקת: אנחנו מדברים על 65,000 עסקים שהולכים לסגור את שעריהם.

משה גפני: רוני, זה נכון מה שחבר הכנסת ברקת אומר לגבי הבנקים?

רוני חזקיהו: אני לא חושב.

רוני חזקיהו: פעם אחת אמרו שהבנקים לא יתנו.

רוני חזקיהו: כשהבנקים כבר התחילו לתת, אז אמרו שהם לא נתנו מספיק.

רוני חזקיהו: כשהם נותנים מספיק, אז אומרים שהם לא נותנים למקומות הנכונים.

מיכל שיר סגמן: בסוף יש את מבחן התוצאה.

משה גפני: אנשים באים בטענות.

מיכל שיר סגמן: לאנשים אין כסף.

ניר ברקת: מי הם אותם 30% שמקבלים דחייה?

ניר ברקת: אני מעריך שאלה יהיו בעלי האולמות, שאלה יהיו האנשים שעוסקים בדיוק בתחומים שהקורונה סגרה אותם.

ניר ברקת: צריך להיות גאון כדי להבין שה-30% דחייה זה בדיוק לאנשים האלה שהבנקים אומרים להם שהם לא ייקחו עליהם סיכון?

ניר ברקת: אני טועה במשהו?

ינון אזולאי: לא רק זה, יש גם המתנה של שבועות עד שהם מקבלים את התשובה.

ינון אזולאי: בחוזה של המשרד מול הבנקים היה מדובר על עד שבעה ימים.

מיכל שיר סגמן: בספרים שלהם הניתוח הצליח, אבל זה שהחולה מת זה כבר סיפור אחר.

ניר ברקת: לאוצר יש מנגנון ש"ממיין" בין המתים לפצועים קשה או לפצועים קל.

ניר ברקת: האוצר בפאזה הראשונה אמר שלא מעניינים אותו הפצועים קשה.

ניר ברקת: רצנו לכל העולם כדי להשיג מכונות הנשמה רק אם חס חלילה יהיו לנו יותר מידי מונשמים.

ניר ברקת: אותו דבר היינו צריכים לעשות פה.

ניר ברקת: אנחנו מגיעים עכשיו ל-60% ערבות מדינה.

ניר ברקת: האם הבנקים יתנו לכל עסק ערבות?

ניר ברקת: לא.

ניר ברקת: הם יתנו לפצועים הבינוניים, אולי לחלק מהפצועים קשה, אבל הם לא יתנו לכולם.

ניר ברקת: אם היית נותן את האשראי לחשבון הבנק של העסקים, 100% מהעסקים היו מקבלים.

ניר ברקת: אולי בשוליים היו חלק שפחות מגיע להם, חלק שקצת יותר מגיע להם, אבל לפחות היינו מונעים מהעסקים לפשוט רגל, היינו מגדילים את הקיבולת של מקומות העבודה בישראל.

ניר ברקת: 60% יותר טוב מ-15%, אבל מה קורה לאותם עסקים שלא יצלחו גם את זה?

ניר ברקת: נקים עוד קופה ציבורית של 100% אשראי?

ניר ברקת: אם עסק שיש לו שבעה מקומות עבודה יפשוט רגל, לא תוכל לשלם לו 7,500 שקל כדי להחזיר את העובדים כי לא יהיה לאן להחזיר.

משה גפני: מה אתה מציע?

ניר ברקת: היה נכון לתת אשראי ישר לחשבון הבנק של העסקים.

בצלאל סמוטריץ': האם בהסכמים שאתם בחשב הכללי עושים מול הבנקים יש התייחסות גם לגובה הריבית שהבנקים גובים בגין אותו אשראי שניתן בערבות מדינה?

בצלאל סמוטריץ': ככל שהסיכון של העסק גדול יותר, כך ממילא החשיפה של הבנק גבוהה יותר, כך שיעור הריבית גבוה.

בצלאל סמוטריץ': אם כמדינה אנחנו נותנים ערבות, שעכשיו תהיה של 60%, והבנק נותן ריביות מופקעות לחלוטין, זה הופך את ההלוואה ללא כדאית כלכלית.

בצלאל סמוטריץ': אני חושב שהמינימום זה שהמדינה תתבע מהבנקים שיעורי ריבית מקסימאליים.

בצלאל סמוטריץ': הריבית במשק היא אפסית.

בצלאל סמוטריץ': אין סיבה בעולם שהבנקים ירוויחו 10% או 12% שנתי, זה באמת מופרך.

אחמד טיבי: אתמול הייתי ביפו, בבית הקברות.

אחמד טיבי: עדיין כוחות משטרה נמצאים שם.

אחמד טיבי: יש פגיעה בקברים, בעצמות וברגשות של המוסלמים.

אחמד טיבי: אני רוצה להודות לך, אדוני היושב-ראש, ולהודות לחברי הכנסת ינון אזולאי ויואב בן-צור על כך שהוצאתם גילוי דעת.

אחמד טיבי: חייבים למצוא פתרון, כי הנושא הזה מאוד מכאיב.

אחמד טיבי: הציבור שלנו לא רוצה עימות, הוא רוצה שלא יפגעו ברגשות שלו ובבית הקברות.

אחמד טיבי: תראו איך במצרים שיפצו וטיפחו בית קברות יהודי.

אחמד טיבי: תראו איך בשפרעם מתייחסים לבית כנסת.

אחמד טיבי: אני מבקש שלא רק גפני, אזולאי ובן צור והחרדים בכלל יגידו את דעתם, אלא גם אנשים אחרים בבית הזה.

מיקי לוי: כמפקד מחוז ירושלים שיתפתי פעולה עם הרב שמילר בעניין קברים של יהודים בכל הארץ ומעבר לגבול.

מיקי לוי: התחלתי בירושלים, בגבעה הצרפתית, אחר כך עברתי ליפו, היכן שהקימו את בנק לאומי, וביקשתי, למרות שזה עלה מיליונים, שיגביהו ב-60 סנטימטר כי התגלו שם קברים יהודים.

מיקי לוי: במגדל העמק, בתל-שבע, איפה שאתה לא רוצה הייתי מעורב.

מיקי לוי: שיתפתי פעולה עם הרב שמילר בניגוד לרשות העתיקות, בניגוד לכל העולם.

מיקי לוי: אני מצפה ממדינת ישראל שתתערב בסכסוך הזה.

מיקי לוי: אינני יודע אם יש שם בית קברות, מספיק שהתגלו שם עצמות של מוסלמים.

מיקי לוי: צריך למצוא פתרון כפי שמצאו פתרונות לקברים של יהודים שהתגלו בכל רחבי הארץ ומעבר לגבול.

ניר ברקת: הדת המוסלמית לא מתייחסת לקברים כמו הדת היהודית.

מיקי לוי: שימצאו פתרון.

משה גפני: בתפקיד שלך כמפקד מחוז ירושלים היו בעיות ביפו, היו בעיות במקומות אחרים.

משה גפני: מדינה מתוקנת לא פוגעת בבית קברות, היא מוצאת פתרונות לדברים האלה.

משה גפני: הפגיעה בבית העלמין ביפו היא פגיעה בלתי נסלחת.

משה גפני: נצטרך לעשות כל דבר על מנת שהדבר הזה ייפסק.

משה גפני: מדינה מתוקנת לא עושה דברים כאלה.

אחמד טיבי: 66,000 אלף בקשות הוגשו סך הכל.

אחמד טיבי: מתוך 50,000 שנדונו, 14,000 סורבו, 36,000 אושרו.

אחמד טיבי: כמה בקשות מישובים ערביים הוגשו?

אחמד טיבי: כמה סורבו וכמה אושרו?

עאידה תומא סלימאן: כשהייתי יו"ר הועדה הזמנית לרווחה ועבודה העליתי את הנושא הזה.

עאידה תומא סלימאן: מהנתונים שהגשתם לוועדה עולה שאחוז ההלוואות שניתנו לערבים היה פחות מאחוז הבקשות.

עאידה תומא סלימאן: הפער הגדול הוא לא במספר שאושר, הוא בסכומים שמאושרים לאוכלוסייה הערבית.

עאידה תומא סלימאן: אני מבקשת לקבל מידע מדויק מה קרה מאז שהגשתי את הדוח לוועדת הרווחה.

משה גפני: המדינה מעוניינת, כך אני מקווה, לעזור לכאלה שבגלל משבר הקורונה, בגלל הנגיף, נמצאים במצב שהם לא יכולים להסתדר בכוחות עצמם.

משה גפני: כשהם הולכים לבנק, הבנק מסרב להם.

משה גפני: אני לא אומר את זה בגלל שאני משער שזה המצב, אני אומר את זה בגלל שפונים אלי, בגלל שפונים לכל אחד מחברי הוועדה.

משה גפני: אם הם לא יכולים לקבל הלוואה, אם הם לא יכולים לקבל את הסיוע על-מנת שהם יעמדו על הרגליים ויתקדמו באיזו שהיא צורה - אנחנו מחטיאים את המטרה.

משה גפני: לכמה מבין האנשים האלה שקיבלו ערבות מדינה זה עזר?

משה גפני: כמה אנשים מסורבים על ידי הבנק?

רוני חזקיהו: פתחנו את הקרן הזאת לכל מי שנפגע מהקורונה.

רוני חזקיהו: מי שנפגע היה צריך להצהיר שהוא נפגע מהקורונה, להביא איזו שהיא הצהרה חתומה בעניין הזה.

רוני חזקיהו: 66 אלף הבקשות שהוגשו הן בקשות של אלה שנפגעו מהקורונה.

רוני חזקיהו: מתוך 50,000 שנדונו, 36,000 אושרו בסכום של 13 מיליארד שקל.

רוני חזקיהו: האישור הזה מהווה 72% מהפניות שנדונו.

רוני חזקיהו: אפשר לעשות המון ספקולציות לגבי מי קיבל ומי לא קיבל.

רוני חזקיהו: מה שבטוח זה שניתנו 13 מיליארד.

רוני חזקיהו: אנחנו בטוחים שההלוואות הגיעו למקומות הנכונים.

משה גפני: למה 14,000 בקשות נדחו?

משה גפני: אתה ידע לנתח את זה?

רוני חזקיהו: שלחנו לכם פילוח של כל הענפים.

עודד פורר: שלושה חודשים אנחנו כבר מבקשים את זה.

רוני חזקיהו: אם תרצו, נשלח עוד פעם היום.

רוני חזקיהו: זה קיים אצלכם.

רוני חזקיהו: זה לא הגיע אתמול, זה הגיע בשבועיים-שלושה האחרונים.

משה גפני: אתה יודע למה נדחו 14,000 בקשות?

משה גפני: יש לך ניתוח של זה?

רוני חזקיהו: אני לא יודע למה הן נדחו.

רוני חזקיהו: נשאלה פה שאלה לגבי הריבית.

רוני חזקיהו: הורדנו את הריביות של הבנקים, הגבלנו אותן.

רוני חזקיהו: הריביות שההלוואות האלו ניתנו הן לא ב-12%, לא ב-10%, לא ב-8%, הן בפריים פלוס אחד וחצי.

רוני חזקיהו: אנחנו משלמים את הריבית בשנה הראשונה עבור הלקוחות.

משה גפני: רוני, אני מבקש שתעביר לנו את כל הנתונים.

משה גפני: אני לא מתכוון לצאת מהדיון הזה בלי שנדע בדיוק על מה מדובר.

ינון אזולאי: האם אותם אלה שהגישו וסורבו יכולים עכשיו להגיש שוב, והאם הם יצטרכו להגיש את הכל מחדש?

רוני חזקיהו: הם לא צריכים להגיש מחדש.

רוני חזקיהו: כל מי שירצה יוכל להגיע לקרן החדשה.

רוני חזקיהו: זה פשוט מסלול אחר, נוסף על המסלול הקיים.

דובי אמיתי: ברור שכל שמי שלא קיבל את ההלוואות הם אותם עסקים שקרסו, אותם עסקים שירדו לפחות ב-75% מהמחזורים שלהם בהשוואה לשנה שעברה.

דובי אמיתי: אני חושב שצריך לשנות את השיטה.

דובי אמיתי: אני מרוצה מזה שהחשב הכללי מביא ארבעה מיליארד עם ערבות גבוהה לעסקים בסיכון, רק אני חושב שצריך לתת את ההלוואות האלו לעסקים שירדו במחזורים למעלה מ-75%, אולי יותר מזה.

דובי אמיתי: נעבוד שבוע, נעבוד שבועיים, ניתן את הכסף למי שצריך.

דובי אמיתי: לבנקים יש גם שיקולים אחרים.

דובי אמיתי: לא צריך להיות גאון גדול כדי להבין שהבנק מקטין את החשיפה שלו.

דובי אמיתי: תפקיד הוועדה הוא לבוא ולהגדיר לבנק לאיזה חתך אוכלוסייה הארבעה מיליארד הולכים.

משה גפני: דובי, אתה מרוצה ממה שנעשה עד היום?

דובי אמיתי: לא, אני לא מרוצה, כי הכסף לא הגיע למקומות הנכונים.

דובי אמיתי: הכוונה הייתה טובה, רק הביצוע לא היה נכון.

דובי אמיתי: אני רוצה שהכסף יגיע לאנשים שבאמת צריכים אותו.

דובי אמיתי: צריך לשנות את השיטה.

רוני חזקיהו: בניגוד לקרן הראשונה שבה נדרשת רק הצהרה לפגיעה מהקורונה, פה אנחנו רוצים לראות פגיעה של 50% ומעלה במחזור המכירות.

עודד פורר: איך יבדקו את זה?

עודד פורר: באמצעות הצהרה בלבד?

עמית מרזאי: יציגו אישור של רואה חשבון או אישור של יועץ מס.

עודד פורר: לא יבקשו מהם דוחות?

עמית מרזאי: כרגע לא יבקשו מהם דוחות, יבקשו מהם אסמכתא של רואה חשבון או של יועץ מס.

עמית מרזאי: אנחנו נותנים מענה לענפים שבתחילה חששנו שיודרו מהקרן בגלל ההשקעה המיידית שלהם בכניסה לסגר ובגלל העיכוב ביציאה מההגבלות.

עמית מרזאי: ניתן לראות את ענף בתי הקפה והמסעדות - שיעורי השוק גבוהים ב-5% ו-6% ממה שנמצא בקרן.

עמית מרזאי: ניתן לראות את ענף בתי הארחה והמלונות שנמצא בשיעור של יותר מ-21% ביחס לשאר הקרן.

עמית מרזאי: יש ענפים שנמצאים מתחת לממוצע, כמו אולמות אירועים, בידור ופנאי, אבל הם לא רחוקים.

עמית מרזאי: המסלול המוכר ייתן מענה גם לאותם אנשים שנמצאים ברמת סיכון גבוהה יותר.

עמית מרזאי: אנחנו מאפשרים לכל העסקים, לכל הענפים, גם לאלה שנמצאים בשוליים, לבוא ולבקש הלוואה במסלול המוכר.

עמית מרזאי: המטרה של המסלול היא להגדיל את כמות העסקים שמקבלים סיוע באמצעות הקרן בערבות המדינה.

עמית מרזאי: אנחנו צריכים לזכור שהלוואות זה מנגנון סיוע אחד ויש לנו מנגנוני סיוע אחרים לעסקים נוספים.

עמית מרזאי: רק 10% או קצת יותר מהעסקים במשק הגישו בקשות לקרן.

עמית מרזאי: מדובר על 66,000 עסקים מתוך 600,000 עסקים.

עמית מרזאי: אנחנו מדברים על שיעורי אישורים מאוד גבוהים.

עמית מרזאי: ענפים שחששנו מהם מלכתחילה נמצאים בשיעורי אישורים מאוד גבוהים.

משה גפני: האם אתם נותנים לכאלה שמצבם הכלכלי הוא בכי רע?

משה גפני: האם אתם נותנים לענפים שאילולא ערבות המדינה לא היו מקבלים?

משה גפני: האם אתם עוקבים שאכן הבנקים נותנים לכאלה שמצבם הכלכלי קשה?

משה גפני: אתם באים עכשיו לקבל ערבות מדינה, שנאשר לכם ערבות מדינה, אבל אנחנו רוצים לדעת חלוקה.

משה גפני: אתה יודע לפלח את זה?

עמית מרזאי: כן, אנחנו יודעים לפלח חלק מהנתונים.

עמית מרזאי: העברנו לכם.

משה גפני: תעביר לנו עוד הפעם.

משה גפני: לא שמעתי מהיושב-ראש הקודם שהעברתם לו.

עמית מרזאי: העברנו ב-2.6.

עמית מרזאי: כשהיושב-ראש הקודם ביקש את הענפים, מיד העברנו את הנתונים לוועדת הכספים.

עמית מרזאי: העברנו גם למרכז הוועדה וללשכה המשפטית.

עמית מרזאי: אם זה לא הגיע, נשלח אותם שוב.

עמית מרזאי: לגבי הענפים שחששנו מהם בתחילת הדרך, אפשר למנות את שירותי ההסעדה ובתי הקפה.

עמית מרזאי: אלה ענפים שבעתות שגרה מסומנים אצלנו כענפים מסוכנים יותר, כי יש שם תחלופה של סגירה ופתיחה מהירים.

עמית מרזאי: במשבר הקורונה חששנו מהם על אחת כמה וכמה.

עמית מרזאי: אנחנו רואים שהענפים האלה נמצאים בשיעורי שוק גבוהים מהממוצע בקרן, הם מקבלים יותר ממה שמקבלים אחרים - מה שאומר שאנחנו נותנים מענה בדיוק לעסקים שצריכים סיוע.

עמית מרזאי: עד למיליון שקלים יש למערכת הבנקאית סמכויות לדון בבקשות.

עמית מרזאי: במעל למיליון שקלים נמצאים נציגי ציבור שלנו שמקבלים את ההחלטות יחד עם הגופים המממנים.

עמית מרזאי: אנחנו עושים בקרות כבר עכשיו על תיקים שנדחו באמצעות מערך אחורי שיש לנו לבדיקת בקשות.

עמית מרזאי: גם לנו מאוד חשוב שכספי הציבור יגיעו בדיוק למקומות הנכונים שאנחנו רוצים לסייע להם.

עמית מרזאי: המסלול המוגבר מאפשר לעסקים שנפגעו ב-50% או יותר בחודש אפריל או בחודש מאי בהשוואה לאשתקד - לקבל סיוע.

עמית מרזאי: מדובר בעסקים שבהגדרה הם מסוכנים יותר.

עמית מרזאי: אותם עסקים יוכלו לקבל הלוואות בערבות מדינה.

משה גפני: אנחנו רוצים את הפילוח.

שי ברמן: 66,000 בקשות הוגשו.

שי ברמן: מתוכן אושרו 36,000.

שי ברמן: כמעט חצי מהבקשות לא אושרו.

שי ברמן: לגבי הענף שלנו, ענף המסעדות והברים, לא אושרו בקשות להלוואות, למעט בקשות בודדות.

שי ברמן: לאלה שאושרו, אישרו חלק מאוד קטן ממה שהם ביקשו.

שי ברמן: אם עסק הגיש בקשה בגובה של חצי מיליון שקל, הוא קיבל 10%, הוא קיבל 50,000 מההלוואה.

שי ברמן: איך זה נספר בנתונים שלכם?

שי ברמן: האם אתם סופרים את זה כהלוואה שאושרה?

שי ברמן: אתם אומרים שענף המסעדות, הברים והמזון קיבל חמישה עד שישה אחוז יותר ממה שהוא קיבל קודם בקרן בערבות מדינה.

שי ברמן: האם אתם יכולים להגיד לנו כמה קיבלנו קודם?

שי ברמן: אנחנו יודעים שהבנקים גם קודם לא אישרו לנו הלוואות בערבות מדינה.

בצלאל סמוטריץ': גם תחום הנסיעות והתיירות נפסל בגלל מקדם הסיכון הגבוה שלו.

בצלאל סמוטריץ': הקרן הזאת נועדה גם להם.

משה גפני: רוני ועמית, אני מבקש לקבל את כל הפרטים כמה שיותר מהר.

משה גפני: רק אז נצביע על הבקשה.

משה גפני: אני מבקש שהפרטים יהיו מפולחים לפי מה שביקשו החברים בוועדה.